CELEX: 52016PC0354
Language: lv
Date: 2016-06-01
Title: Priekšlikums PADOMES ĪSTENOŠANAS LĒMUMS, ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu

EIROPAS KOMISIJA
            Briselē, 1.6.2016
            COM(2016) 354 final
            2016/0163(NLE)
            Priekšlikums
            PADOMES ĪSTENOŠANAS LĒMUMS,
            ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
               
         
         
            
               PASKAIDROJUMA RAKSTS
            
            
               1.PRIEKŠLIKUMA KONTEKSTS
            
            
               
                  Saskaņā ar 395. panta 1. punktu 2006. gada 28. novembra Direktīvā 2006/112/EK par kopējo pievienotās vērtības nodokļa sistēmu (turpmāk “PVN direktīva”) Padome pēc Komisijas priekšlikuma ar vienprātīgu lēmumu var atļaut jebkurai dalībvalstij piemērot īpašus pasākumus, atkāpjoties no minētās direktīvas, nolūkā vienkāršot PVN iekasēšanas procedūru vai novērstu noteiktu veidu nodokļa nemaksāšanu vai izvairīšanos no nodokļa maksāšanas.
               
               
                  Vēstulē, kas Komisijā reģistrēta 2016. gada 9. februārī, Rumānija ir pieprasījusi pagarināt piemērošanas termiņu atkāpei no PVN direktīvas 193. panta, lai koksnes produktiem piemērotu apgrieztās maksāšanas sistēmu. Saskaņā ar PVN direktīvas 395. panta 2. punktu Komisija ar 2016. gada 23. marta vēstuli ir informējusi pārējās dalībvalstis par Rumānijas pieprasījumu. Komisija 2016. gada 29. marta vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu.
               
            
            
               •Vispārīgais konteksts
            
            
               
                  PVN Direktīvas 193. pants vispārīgi paredz, ka parasti nodokļa maksātājs, kas piegādā preces vai sniedz pakalpojumus, atbild par pievienotās vērtības nodokļa (PVN) nomaksu.
               
            
            
               Saskaņā ar PVN direktīvas 395. pantu Rumānija 2009. gadā pieprasīja atkāpi, lai saņemtu atļauju piemērot apgrieztās maksāšanas sistēmu, cita starpā, koksnes produktu piegādēm. Izmantojot šo procedūru, ar nodokļiem apliekamā persona, kura saņem piegādes, kļūst atbildīga par PVN nomaksu. Minētie koksnes produkti ietver augošu mežu, apaļkokus vai skaldītus kokmateriālus, koksnes kurināmo, koka izstrādājumus, kā arī apmalotu vai šķeldotu koksni, neapstrādātu un apstrādātu koksni vai koksnes sagataves.
            
            
               Padome ar Īstenošanas lēmumu 2010/583/ES
                  1
                atļauju deva līdz 2013. gada 31. decembrim, un attiecībā uz koksnes produktiem ar Padomes Īstenošanas lēmumu 2013/676/ES
                  2
                pēc tam šīs atļaujas termiņu pagarināja līdz 2016. gada 31. decembrim.
            
            
               Tagad Rumānija atkal lūdz pagarināt atkāpes termiņu attiecībā uz apgrieztās maksāšanas sistēmas piemērošanu minētajiem koksnes produktiem.
            
            
               Pamatojoties uz Rumānijas sagatavoto ziņojumu, kurš iesniegts kopā ar lūgumu pagarināt termiņu pasākumam, nosakot saņēmēju par personu, kura atbild par PVN nomaksu par iepriekšminēto koksnes produktu piegādēm, rezultāts bija nodokļu nemaksāšanas un izvairīšanās no nodokļu maksāšanas novēršana minētajā nozarē, kuru raksturo liels mazu tālākpārdevēju un starpnieku skaits, ko ir grūti kontrolēt. Tādēļ pagarinājums uz vēl vienu laikposmu šķiet pamatots, jo nešķiet, ka pasākumam būtu bijusi kāda nelabvēlīga ietekme uz krāpšanu mazumtirdzniecības līmenī, citās nozarēs vai citās dalībvalstīs.
            
            
               Tomēr jauns pagarinājums būtu jānosaka ar laika ierobežojumu, lai varētu izvērtēt to, vai nosacījumi, kas ir par pamatu tā piešķiršanai, joprojām ir spēkā. Tādēļ tiek ierosināts atļauju piešķirt līdz 2019. gada 31. decembrim, un, ja pēc minētā datuma ir paredzēts jauns pagarinājuma pieprasījums, tad Rumānijai atkal jāiesniedz ziņojums, kurā ietverts pasākuma efektivitātes izvērtējums un novērtējums par krāpšanas risku koksnes nozarē.
            
            
               2.JURIDISKAIS PAMATS, SUBSIDIARITĀTE UN PROPORCIONALITĀTE
            
            
               •Juridiskais pamats
            
            
               PVN direktīvas 395. pants.
            
            
               •Subsidiaritāte (neekskluzīvas kompetences gadījumā) 
            
            
               Vadoties pēc PVN direktīvas normas, kura ir šā priekšlikuma pamats, priekšlikums ir Savienības ekskluzīvā kompetencē. Tāpēc subsidiaritātes principu nepiemēro.
            
            
               •Proporcionalitāte
            
            
               Šis lēmums attiecas uz atļauju, ko dalībvalstij piešķir pēc pašas dalībvalsts pieprasījuma, un tas nerada nekādas saistības.
            
            
               Ievērojot atkāpes ierobežoto darbības jomu, īpašais pasākums ir samērīgs ar mērķi, proti, novērst konkrētus nodokļu nemaksāšanas vai izvairīšanās no nodokļu maksāšanas veidus konkrētā nozarē. 
            
         
         
            
               •Instrumenta izvēle
            
            
               Saskaņā ar PVN direktīvas 395. pantu atkāpe no kopējiem PVN noteikumiem ir pieļaujama vienīgi ar Padomes atļauju, ko tā ar vienprātīgu lēmumu pieņem pēc Komisijas priekšlikuma. Turklāt Padomes lēmums ir vispiemērotākais juridiskais instruments, jo to var adresēt atsevišķām dalībvalstīm.
            
            
               3.EX POST IZVĒRTĒJUMU, APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI
            
            
               •Apspriešanās ar ieinteresētajām personām
            
            
               Šā priekšlikuma pamatā ir Rumānijas pieteikums, un tas skar vienīgi minēto valsti.
            
            
               •Ekspertu atzinumu pieprasīšana un izmantošana
            
            
               Neatkarīgu ekspertu atzinums nebija vajadzīgs.
            
            
               •Ietekmes novērtējums
            
            
               Lēmuma priekšlikuma mērķis ir novērst konkrētus nodokļu nemaksāšanas vai izvairīšanās no nodokļu maksāšanas veidus koksnes nozarē, un tādēļ tam ir iespējami labvēlīga ietekme, jo tas turpinās novērst iepriekš piemērotas krāpnieciskas shēmas koksnes nozarē. Rumānija uzskata, ka pasākuma termiņa nepagarināšana noteikti atkal izraisītu minēto shēmu izmantošanu.
            
            
               Tomēr šī ietekme jebkurā gadījumā būs neliela, jo ierobežots ir gan atkāpes piemērošanas laiks, gan joma.
            
            
               4.IETEKME UZ BUDŽETU
            
            
               Priekšlikumam nebūs nelabvēlīgas ietekmes uz ES budžetu.
            
            
               5.CITI ELEMENTI
            
            
               Priekšlikumā ir iekļauta turpināmības klauzula; automātisks laika ierobežojums, kas ir noteikts 2019. gada 31. decembrī.
            
            
               2016/0163 (NLE)
            
            
               Priekšlikums
            
            
               PADOMES ĪSTENOŠANAS LĒMUMS,
            
            
               ar kuru groza Īstenošanas lēmumu 2013/676/ES, ar ko Rumānijai atļauj turpināt piemērot īpašo pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu
            
            
               EIROPAS SAVIENĪBAS PADOME,
            
            
               ņemot vērā Līgumu par Eiropas Savienības darbību, 
            
         
         
            
               ņemot vērā Padomes 2006. gada 28. novembra Direktīvu 2006/112/EK par kopējo pievienotās vērtības nodokļa sistēmu
                  3
                un jo īpaši tās 395. pantu,
            
            
               ņemot vērā Eiropas Komisijas priekšlikumu,
            
            
               tā kā:
            
            
               (1)Direktīvas 2006/112/EK 193. pants paredz, ka nodokļu maksātājs, kas piegādā preces vai sniedz pakalpojumus, parasti ir atbildīgs par pievienotās vērtības nodokļa (PVN) nomaksu nodokļu dienestiem. 
            
            
               (2)Ar Padomes Īstenošanas lēmumu 2010/583/ES
                  4
                un pēc tam Padomes Īstenošanas lēmumu 2013/676/ES
                  5
                Rumānijai ir atļauts piemērot pasākumu (atkāpi), lai saņēmēju noteiktu par personu, kura ir atbildīga par PVN nomaksu gadījumos, kad nodokļa maksātāji ir piegādājuši koksnes produktus.
            
            
               (3)Ar vēstuli, kura Komisijā ir reģistrēta 2016. gada 9. februārī, Rumānija lūdza atļauju turpināt piemērot pasākumu pēc 2016. gada 31. decembra.
            
            
               (4)Komisija 2016. gada 23. marta vēstulē ir informējusi pārējās dalībvalstis par Rumānijas pieprasījumu. Komisija 2016. gada 29. marta vēstulē paziņoja Rumānijai, ka tās rīcībā ir visa informācija, kas vajadzīga, lai izvērtētu pieprasījumu.
            
            
               (5)Pirms atļaujas piemērot apgrieztās maksāšanas sistēmu Rumānija saskārās ar problēmām koksnes tirgū, kuru iemesls bija tirgus raksturojums un konkrēto darījumu veids. Vadoties pēc Rumānijas ziņojuma, kas iesniegts kopā ar lūgumu pagarināt pasākuma termiņu, nosakot saņēmēju par personu, kura atbild par PVN nomaksu, rezultāts bija nodokļu nemaksāšanas un izvairīšanās no nodokļu maksāšanas novēršana minētajā nozarē, un tādējādi pasākums joprojām ir pamatots. 
            
            
               (6)Pasākums atbilst noteiktajiem mērķiem, jo to nav paredzēts piemērot vispārīgi, bet gan vienīgi konkrētiem darījumiem nozarē, kurā nodokļu nemaksāšana vai izvairīšanās no nodokļu maksāšanas ir būtiska problēma.
            
            
               (7)Komisija uzskata, ka pasākumam nevajadzētu radīt nekādu nelabvēlīgu ietekmi uz krāpšanas novēršanu mazumtirdzniecības jomā, citās nozarēs vai citās dalībvalstīs.
            
            
               (8)Atļaujai būtu jāierobežo derīguma termiņš, to nosakot līdz 2019. gada 31. decembrim.
            
            
               (9)Ja Rumānija uzskata, ka ir nepieciešams vēl turpmāks pagarinājums pēc 2019. gada, tai Komisijai ne vēlāk kā 2019. gada 1. aprīlī būtu jāiesniedz jauns ziņojums kopā ar lūgumu par termiņa pagarinājumu.
            
            
               (10)Pasākumam (atkāpei) nav nelabvēlīgas ietekmes uz Savienības pašu resursiem, ko veido PVN.
            
            
               (11)Tādēļ būtu attiecīgi jāgroza Īstenošanas Lēmums 2013/676/ES,
            
            
               IR PIEŅĒMUSI ŠO LĒMUMU. 
            
            
               1. pants
            
            
                Īstenošanas Lēmumu 2013/676/ES groza šādi:
            
            
               a) lēmuma 1. pantā vārdus “2016. gada 31. decembrim” aizstāj ar vārdiem “2019. gada 31. decembrim”;
            
            
               b) lēmuma 3. pantā vārdus “2016. gada 1. aprīlī” aizstāj ar vārdiem “2019. gada 1. aprīlī”;
            
            
               2. pants
            
         
         
            
               Šis lēmums ir adresēts Rumānijai.
            
            
               Briselē,
            
            
               
                     Padomes vārdā –
               
               
                     priekšsēdētājs
               
            
         
         
            
                  
                     (1)
                  Padomes Īstenošanas lēmums 2010/583/ES (2010. gada 27. septembris), ar ko Rumānijai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 256, 30.9.2010., 27. lpp.).
               
               
                  
                     (2)
                  Padomes Īstenošanas lēmums 2013/676/ES (2013. gada 15. novembris), ar kuru Rumānijai atļauj turpināt piemērot īpašo atkāpi no 193. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 31. lpp.).
               
               
                  
                     (3)
                  OV L 347, 11.12.2006., 1. lpp.
               
               
                  
                     (4)
                  Padomes Īstenošanas lēmums 2010/583/ES (2010. gada 27. septembris), ar ko Rumānijai atļauj ieviest īpašu pasākumu, atkāpjoties no 193. panta Direktīvā 2006/112/EK par kopējo pievienotās vērtības nodokļa sistēmu (OV L 256, 30.9.2010., 27. lpp.).
               
               
                  
                     (5)
                  Padomes Īstenošanas lēmums 2013/676/ES (2013. gada 15. novembris), ar kuru Rumānijai atļauj turpināt piemērot īpašo atkāpi no 193. panta Direktīvā 2006/112/EK par kopējo pievienotās vērtības nodokļa sistēmu (OV L 316, 27.11.2013., 31. lpp.).